Spioenasiebande: Zuma bestudeer hofuitspraak wat appèl weierPres. Jacob Zuma. Argieffoto: Ntswe Mokoena, GCIS Pres. Jacob Zuma bestudeer tans die uitspraak van die hooggeregshof wat hom verlof tot appèl geweier het teen ŉ vorige hofbeslissing dat die besluit om 783 korrupsie-aanklagte teen hom oor die sogenaamde spioenasiebande te laat vaar, irrasioneel was. Bongani Ngqulunga, Zuma se woordvoerder, het gesê die president sal besluit of hy die appèlhof in Bloemfontein gaan nader oor die uitspraak wanneer hy dit onder oë gehad het. Regter Aubrey Ledwaba het Vrydag in die hooggeregshof in Pretoria gesê ŉ volbank regters het die aansoek om verlof tot appèl oorweeg en bevind verlof kan slegs toegestaan word as daar ŉ redelike kans is dat die appèl suksesvol sal wees of as daar ander wesenlike redes is. “Na ons mening is daar geen werklike wettige kwessies in die saak geopper nie,” het Ledwaba gesê. “Die aansoekers het dele van die uitspraak waninterpreteer of slegs selektief na sinne in die uitspraak gekyk. Die feit dat die saak van openbare belang is, is nie genoegsame rede om verlof tot appèl toe te staan nie.” Die aansoek is met koste van die hand gewys. Mokotedi Mpshe, destydse hoof van die NVG, het in 2009 besluit om Zuma, toe net ANC-president, nié te vervolg nie. Die DA het ná hierdie uitspraak ŉ jare lange hofgeding van stapel gestuur om die besluit teen te staan en die Noord-Gautengse hooggeregshof het uiteindelik op 29 April vanjaar die besluit om die aanklagte teen Zuma te laat vaar ter syde gestel nadat hulle bevind het dat Mpshe se besluit irrasioneel was. Die DA het Vrydag gesê die party glo dat enige verdere appèlprosesse deur Zuma geen kans op sukses het nie en dat die president uiteindelik tereg sal staan op aanklagte van rampokkery en korrupsie.